Diari Oficial de la Generalitat Valenciana


Sumari del DOGV 3344, del 05-10-1998 (1998/8192)

ORDRE de 21 de setembre de 1998, de la Conselleria d’Ocupació, Indústria i Comerç, per la qual es regula l’aplicació del Programa Eurodyssée a la Comunitat Valenciana, i es convoquen ajudes en el marc d’aquest programa.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3344

Data del DOGV
:   05-10-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/8192


Data del document
:   21-09-1998

Organisme emissor
:   Conselleria d'Ocupació, Indústria i Comerç

Tipus de document
:   Ordre

Anàlisi jurídica

ORDRE de 21 de setembre de 1998, de la Conselleria d'Ocupació, Indústria i Comerç, per la qual es regula l'aplicació del Programa Eurodyssée a la Comunitat Valenciana, i es convoquen ajudes en el marc d'aquest programa. [1998/Q8192]
  
La Generalitat Valenciana, a través de la Conselleria d'Ocupació, Indústria i Comerç, participa anualment en el desenvolupament del Programa Eurodisea, creat l'any 1985 per l'Assemblea de Regions d'Europa.
  
El Programa Eurodisea permet establir intercanvis entre joves treballadors de les regions d'Europa, que els possibiliten beneficiar-se d'una formació lingüística i d'un període de pràctiques en una empresa estrangera. Les distintes regions assumeixen la responsabilitat de gestionar el programa, i és per això que realitzen la selecció dels candidats, s'encarreguen de l'enviament i acolliment d'aquests, i gestionen les ofertes de períodes de pràctiques.
  
La Generalitat Valenciana, a través de la seua participació en el programa, pretén donar suport a la promoció i formació laboral dels joves valencians, facilitant-los per a això l'accés a una experiència d'intercanvi internacional. D'altra banda, i en aplicació del principi de reciprocitat establit per l'Assemblea de Regions d'Europa per a l'aplicació del Programa Eurodisea, la Comunitat Valenciana, per poder enviar joves a l'estranger, es compromet a rebre i facilitar estades a joves provinents d'altres regions.
  
Constatada la importància que revesteix aquesta iniciativa per a la formació i inserció professional dels joves, la promoció del regionalisme i d'una consciència europea, i el foment de la internacionalització de les empreses, aquesta ordre té per objecte regular un règim d'ajudes a les quals es puguen acollir les entitats i empreses de la Comunitat Valenciana que oferisquen períodes de pràctiques als participants estrangers del programa. Al mateix temps, es pretén establir els criteris i les regles bàsiques que permeten la selecció dels joves treballadors residents a la Comunitat Valenciana que desitgen accedir al programa d'intercanvis.
  
Per tot això, i fent ús de les atribucions que em confereixen l'article 35 de la Llei 5/1983, de 30 de desembre, del Govern Valencià i l'article 47 del Text Refós de la Llei d'Hisenda Pública Valenciana,
  
ORDENE
  
Capítol I
  
Acolliment de joves treballadors
  
Article 1. Objecte i àmbit
  
1. Constitueix l'objecte d'aquesta ordre l'establiment del règim de concessió d'ajudes destinades a la realització d'intercanvis de perfeccionament entre joves treballadors europeus, d'edat compresa entre els 18 i els 30 anys, de les regions europees adherides al Programa Eurodisea de l'Assemblea de Regions d'Europa, a fi de facilitar als participants una experiència laboral a l'estranger, i, al mateix temps, el perfeccionament d'una altra llengua; tot això dins del marc del Programa Eurodisea, aprovat per l'Assemblea de Regions d'Europa.
  
2. El règim d'ajudes serà d'aplicació com es determina en els següents articles.
  
Article 2. Accions susceptibles de suport
  
1. Les ajudes establides aniran destinades als contractes de treball que es formalitzen amb els participants estrangers en el programa. Aquests contractes hauran de tenir una durada de tres a sis mesos.
  
2. L'import de la subvenció es determinarà per contracte de treball formalitzat a raó de 170.000 pessetes per cada mes de durada que establisca el contracte de treball corresponent, a la qual s'incorporarà una aportació de l'empresa de 19.000 pessetes mensuals, i s'haurà d'afectar la totalitat de l'ajuda concedida a sufragar els costos laborals (salari i Seguretat Social) de les persones contractades.
  
3. En el cas que, atenent cada modalitat de contractació, el cost salarial mensual és superior a les 189.000 pessetes resultants, correspondrà a l'empresa o entitat beneficiària aportar-ne la diferència.
  
4. Les ajudes descrites podran comptar amb el finançament del Fons Social Europeu. Són d'aplicació en aquest cas les disposicions que regulen aquest fons estructural.
  
5. Aquestes ajudes seran incompatibles amb qualsevol altra ajuda de caràcter públic o privat, atorgada en relació amb la mateixa acció objecte de la subvenció.
  
Article 3. Beneficiaris de les ajudes
  
1. Podran ser beneficiàries d'aquestes ajudes aquelles entitats públiques i privades de la Comunitat Valenciana que, disposant d'una estructura organitzativa mínima i també dels mitjans suficients, proporcionen un lloc de treball als participants estrangers en el programa, mitjançant la formalització, de conformitat amb la normativa laboral vigent, del corresponent contracte de treball.
  
2. Les institucions, entitats i empreses que desitgen concórrer a les ajudes que regula aquesta ordre, hauran de complir els següents requisits:
  
a) El centre de treball concret on el candidat exercisca la seua tasca professional haurà d'estar radicat a la Comunitat Valenciana.
  
b) Hauran d'estar legalment constituïdes i inscrites en el registre corresponent, si escau.
  
c) Hauran d'acreditar, abans que finalitze el termini de presentació de les sol·licituds previst en aquesta convocatòria, que estan al corrent de les seues obligacions tributàries i de la Seguretat Social, en els termes que estableix l'Ordre de 30 de maig de 1996, de la Conselleria d'Economia i Hisenda, que es remet als articles 7, 8 i 9 del Reial Decret 390/1996, respecte de les obligacions concretes i la forma en què ha de realitzar-se'n l'acreditació. En el supòsit què, d'acord amb allò que s'ha disposat en l'article 9.3 de l'esmentat reial decret, s'aporte únicament la sol·licitud de certificat a l'òrgan corresponent, l'original del certificat haurà d'incorporar-se a l'expedient abans de l'acabament del termini establit en l'article 7.
  
Article 4. Curs d'idioma, manutenció i allotjament
  
1. Els treballadors estrangers que accedisquen a un període de pràctiques professionals a la Comunitat Valenciana, realitzaran amb caràcter previ un curs intensiu de perfeccionament de l'idioma espanyol, i també activitats d'immersió cultural. El cost del curs i les despeses de manutenció i allotjament durant la realització d'aquest, seran finançades íntegrament per la Generalitat Valenciana.
  
2. Els participants estrangers en el programa assumiran els costos del viatge d'anada i tornada des de la seua regió d'origen a la Comunitat Valenciana, i també les despeses de manutenció i allotjament durant la durada del contracte.
  
Article 5. Sol·licituds, documentació i termini
  
1. Les sol·licituds es presentaran en el model que figura en l'annex I, en el Registre General de la Conselleria d'Ocupació, Indústria i Comerç, carrer de Colom, número 32, València, o a través de qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, adjuntant la documentació que a continuació es detalla:
  
a) Documentació acreditativa de la vàlida constitució i inscripció registral de l'entitat, i de la representació que té la persona que compareix com a sol·licitant.
  
b) Certificats acreditatius d'estar al corrent de les obligacions tributàries i de la Seguretat Social, segons els termes previstos en l'article 3.2.c.
  
c) Targeta d'identificació fiscal
  
d) Dades de domiciliació bancària segons el model que es facilitarà a l'efecte (fitxa de manteniment de tercers).
  
e) Informe adjunt a la sol·licitud on s'assenyalarà la data prevista de contractació, i el pressupost detallat en el qual es farà constar el salari mensual líquid que percebrà el treballador o treballadora; tot això segons els models que s'adjunten com a annexos en aquesta ordre.
  
2. Quan la sol·licitud no complisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre siga exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició, i s'hi arxivarà sense més tràmit.
  
Article 6. Criteris d'avaluació de les sol·licituds
  
1. En la concessió de les ajudes es valorarà el grau de qualificació del lloc oferit, i també el nivell salarial que s'oferisca i la implicació de l'empresa en la detecció d'allotjament, d'acord amb les possibilitats econòmiques derivades del salari que percebrà el jove treballador.
  
2. Sense perjudici d'això anterior, la concessió de l'ajuda dependrà de l'existència de candidats adequats per a cobrir els llocs de treball oferits. Amb posterioritat a la concessió de la subvenció i després de la selecció efectuada entre les ofertes enviades per les distintes regions europees participants, es comunicarà a les entitats sol·licitants els candidats preseleccionats perquè el beneficiari elegisca el candidat més adequat.
  
Article 7. Resolució de concessió de les ajudes
  
1. La Conselleria d'Ocupació, Indústria i Comerç podrà demanar del sol·licitant l'aportació addicional d'altres documents o dades complementàries que considere necessaris per a resoldre la sol·licitud presentada.
  
2. La competència per a la concessió o denegació de les ajudes previstes en aquesta ordre correspon al conseller d'Ocupació, Indústria i Comerç.
  
3. La resolució de concessió de les ajudes en fixarà expressament la quantia i incorporarà, si escau, les condicions, obligacions i determinacions aclaridores a què ha d'ajustar-se el beneficiari.
  
4. La resolució es notificarà als interessats en els termes establits en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. El termini màxim per a tramitar i resoldre els expedients serà d'un mes comptat des de l'acabament del termini de presentació d'instàncies. Transcorregut el termini sense que s'hi haja dictat resolució, es considerarà desestimada la sol·licitud de concessió de l'ajuda en els termes establits en els articles 43 i 44 de la Llei 30/1992.
  
6. Les resolucions a què es refereixen els paràgrafs anteriors esgoten la via administrativa i contra elles podrà interposar-se un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats des de la notificació de la resolució corresponent.
  
Article 8. Justificació i liquidació de les ajudes
  
Les ajudes que es concedisquen a les entitats que oferisquen llocs de treball que tenen per objecte la contractació dels joves estrangers de regions participants en el programa, es pagaran després de la presentació del contracte de treball i de l'alta en el règim de la Seguretat Social que corresponga. No obstant això, en el cas que la vigència del contracte de treball se suspenga abans de l'acabament, es tindrà en compte allò que s'ha disposat en l'article 10 d'aquesta ordre.
  
Article 9. Obligacions del beneficiari
  
Són obligacions de l'entitat beneficiària:
  
a) Seleccionar el candidat entre els joves preseleccionats per la Conselleria d'Ocupació, Indústria i Comerç, en un termini màxim de tres dies des de la tramesa per fax de les candidatures.
  
b) Acreditar davant de l'entitat que concedeix el compliment dels requisits i les condicions que determine la concessió de l'ajuda, assumir la contractació pel període inicialment previst, i comunicar les baixes que es produïsquen.
  
c) Com a mesura de control, haurà de presentar davant de l'òrgan gestor a l'acabament del contracte un informe final respecte al desenvolupament de les accions subvencionables, i també les nòmines degudament signades, els ingressos en l'Agència Tributària per les retencions fiscals que corresponguen i els butlletins de cotització a la Seguretat Social de les persones contractades.
  
d) El sotmetiment a les accions de control financer que corresponguen.
  
e) Comunicar a l'entitat que concedeix l'obtenció de subvencions o ajudes per a la mateixa finalitat, procedents d'entitats públiques o privades.
  
f) En el supòsit d'ajudes cofinançades pel FSE, els beneficiaris estaran obligats al compliment de les disposicions d'informació i publicitat establides en les disposicions comunitàries.
  
Article 10. Minoració i resolució de les ajudes concedides
  
1. L'incompliment de les obligacions, les condicions i els terminis establits en aquesta ordre i en la resolució, i la concessió amb posterioritat a la presentació de la sol·licitud d'altres ajudes que en el seu conjunt excedisquen dels límits establits, podrà donar lloc a la minoració de la subvenció concedida.
  
2. L'incompliment per part del beneficiari de qualsevol dels requisits, condicions i la resta de circumstàncies que originaren l'atorgament de la subvenció, la variació de la finalitat de l'actuació o la falta d'acreditació d'aquesta, donarà lloc a la incoació, per part de l'òrgan competent per a la concessió de les ajudes, del corresponent expedient, que podrà finalitzar, si és procedent, amb la resolució de la subvenció concedida i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
Capítol II
  
Enviament de joves treballadors
  
Article 11. Requisits dels participants
  
Podran participar en el programa d'intercanvi, a l'efecte d'accedir a una estada de perfeccionament professional a l'estranger, només aquelles persones residents a la Comunitat Valenciana que complisquen els següents requisits:
  
a) Ser espanyol amb edat compresa entre els 18 i 30 anys.
  
b) Posseir un coneixement suficient de l'idioma del país d'acollida.
  
c) Posseir una qualificació professional.
  
d) Estar inscrit com a sol·licitant d'ocupació.
  
Article 12. Sol·licituds, documentació i termini
  
1. Les sol·licituds podran ser presentades en qualsevol moment de l'any, i caducaran en el transcurs d'un any natural des de la data de la seua presentació.
  
2. Les sol·licituds hauran d'ajustar-se al model que hi ha en l'annex II i es presentaran en el Registre General de la Conselleria d'Ocupació, Indústria i Comerç, carrer de Colom, número 32, València, o a través de qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, juntament amb la següent documentació:
  
a) Documentació acreditativa de la titulació professional.
  
b) Certificat acreditatiu de la inscripció com a sol·licitant d'ocupació en l'Institut Nacional d'Ocupació.
  
c) Curriculum vitae.
  
d) Fotocòpia del document nacional d'identitat.
  
e) Una fotografia de mida carnet.
  
f) Certificat d'empadronament.
  
3. Les sol·licituds presentades s'integraran en una borsa de candidats que la Comunitat Valenciana oferirà a les diferents regions en funció de les ofertes de treball rebudes d'acord amb la qualificació del sol·licitant i sense perjudici de la selecció final per part de les regions corresponents, sempre que es mantinguen les condicions necessàries per a ser beneficiari del programa durant el procés de selecció. La Conselleria d'Ocupació, Indústria i Comerç podrà demanar als candidats l'acreditació o ampliació de les informacions que continga la sol·licitud de participació.
  
Article 13. Normativa aplicable
  
En les estades a l'estranger dels candidats residents a la Comunitat Valenciana, s'aplicarà la normativa del país de destinació.
  
Article 14. Obligacions dels candidats
  
Constituirà obligació dels candidats facilitar la documentació que els demane la Conselleria d'Ocupació, Indústria i Comerç.
  
Els candidats finalment seleccionats tindran les següents obligacions:
  
a) Acceptació expressa de les condicions del lloc de treball oferit.
  
b) Realització d'un informe quan acabe l'estada.
  
c) Assumpció dels costos del viatge d'anada i tornada fins a la regió d'acollida.
  
DISPOSICIONS ADDICIONALS
  
Primera
  
L'import global màxim destinat a aquestes ajudes per al present exercici serà de 54.547.642 de pessetes, que seran finançats a càrrec del programa pressupostari 322.10 de la Direcció General d'Ocupació i Economia Social, línia 420/1998, dels crèdits de la Conselleria d'Ocupació, Indústria i Comerç consignats en els pressupostos de la Generalitat Valenciana per a 1998.
  
Segona
  
1. En el cas que els documents que han d'acompanyar la sol·licitud de concessió de les ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si escau, s'emeteren, i que no hagen transcorregut més de cinc anys des de l'acabament del procediment al qual corresponguen.
  
2. En els supòsits d'impossibilitat material d'obtenir el document, l'òrgan competent podrà requerir-ne al sol·licitant la presentació o, si de cas hi manca, l'acreditació per uns altres mitjans dels requisits a què es refereix el document.
  
Tercera
  
Excepcionalment, durant l'any 1998 la durada dels contractes de treball que se subvencionaran serà en tots els casos de tres mesos.
  
Quarta
  
Per a l'any 1998, el termini de presentació de sol·licituds serà de 20 dies a partir de l'endemà de la publicació d'aquesta ordre en el Diari Oficial de la Generalitat Valenciana.
  
DISPOSICIÓ FINAL
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 21 de setembre de 1998
  
El conseller d'Ocupació, Indústria i Comerç,
  
DIEGO SUCH PÉREZ
  
Conselleria d'Agricultura, Pesca i Alimentació